CELEX: 52018PC0059
Language: da
Date: 2018-02-09
Title: Forslag til RÅDETS GENNEMFØRELSESAFGØRELSE om at give Republikken Letland tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 9.2.2018
            COM(2018) 59 final
            2018/0024(NLE)
            Forslag til
            RÅDETS GENNEMFØRELSESAFGØRELSE
            om at give Republikken Letland tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.
               
               
                  Ved brev registreret i Kommissionen den 15. november 2017 anmodede Letland om en fravigelse af momsdirektivets artikel 193 for at anvende ordningen for omvendt betalingspligt på levering af spillekonsoller. I overensstemmelse med momsdirektivets artikel 395, stk. 2, underrettede Kommissionen ved brev af 23. november 2017 de øvrige medlemsstater om Letlands anmodning. Ved brev af 24. november 2017 meddelte Kommissionen Letland, at den rådede over alle de oplysninger, den fandt nødvendige for at kunne behandle anmodningen.
               
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I momsdirektivets artikel 193 fastsættes det som en hovedregel, at betaling af merværdiafgiften (momsen) påhviler den afgiftspligtige person, som foretager levering af varer eller tjenesteydelser.
               
            
            
               I henhold til momsdirektivets artikel 199a, stk. 1, kan medlemsstaterne fastsætte, at den betalingspligtige for momsen i forbindelse med transaktioner opført i denne artikel er modtageren (ordningen for omvendt betalingspligt). Efter proceduren for omvendt betalingspligt bliver den afgiftspligtige person, der modtager leveringen, betalingspligtig for momsen. Forudsat at den afgiftspligtige person har fuld fradragsret, vil denne angive og samtidig fradrage momsen på den pågældende levering, hvorved statskassen ikke modtager nogen indbetaling af moms. Levering af spillekonsoller er omfattet af artikel 199a, stk. 1, litra h). 
            
            
               
                  Letland har ikke anvendt muligheden i momsdirektivets artikel 199a, stk. 1, litra h), og anvender ikke ordningen for omvendt betalingspligt på levering af spillekonsoller. På grund af den seneste stigning i omfanget af svig i sektoren for spillekonsoller i Letland ønsker denne medlemsstat imidlertid at indføre ordningen for omvendt betalingspligt ved indenlandsk levering af spillekonsoller. 
               
            
            
               I henhold til momsdirektivets artikel 199a, stk. 1, kan ordningen for omvendt betalingspligt anvendes indtil den 31. december 2018 for en periode på mindst to år. Da kravet om den toårige periode ikke er opfyldt, kan Letland ikke anvende ordningen for omvendt betalingspligt på grundlag af denne artikel. 
            
            
               Derfor anmoder Letland om tilladelse til at fravige momsdirektivets artikel 193 for at kunne anvende ordningen for omvendt betalingspligt på levering af spillekonsoller på grundlag af momsdirektivets artikel 395. 
            
            
               Formålet med den anmodede fravigelse er at forebygge momssvig i sektoren for spillekonsoller. Med udgangspunkt i artikel 199a, stk. 1, litra c), d) og h), har Letland siden den 1. april 2016 anvendt ordningen for omvendt betalingspligt ved levering af mobiltelefoner, tablet-PC'er, bærbare computere og integrerede kredsløbsanordninger. Det er blevet konstateret, at der siden indførelsen af ordningen med omvendt betalingspligt for disse genstande, er sket en stigning i omfanget momssvig i forbindelse med levering af spillekonsoller. Disse produkter er særligt sårbare over for svig, da de er relativt små og af relativ høj værdi, og da handelen hermed på internettet er relativt veludviklet.
            
            
               Letland anfører, at der er foretaget kontroller i sektoren for levering af spillekonsoller. I 2017 blev det fastslået, at der fandtes 14 skuffeselskaber i sektoren for levering af spillekonsoller svarende til 6,4 % af alle selskaber i sektoren. I 2016 havde 8 ud af de 219 registrerede afgiftspligtige personer i sektoren for levering af spillekonsoller angivet momsen som en indgående moms på transaktioner med andre afgiftspligtige personer klassificeret som skuffeselskaber (3,7 % af det samlede antal momsregistrerede personer). For at forhindre de økonomiske aktører i at begå svig udnytter det lettiske skattevæsen muligheden for at udelukke dem fra registret over momspligtige personer. I 2017 er antallet af afgiftspligtige personer i den berørte sektor, som udelukkes fra skattevæsenets momsregister, steget betydeligt. I årets første 18 måneder er 16 afgiftspligtige personer, som er aktive i sektoren, allerede blevet udelukket fra registret, hvilket svarer til 88,9 % af det samlede antal, der blev udelukket i 2016 (18 afgiftspligtige personer). 
            
            
               Ifølge oplysningerne fra Letland har landet truffet en række foranstaltninger til at mindske omfanget af og bekæmpe momssvig. Der er eksempelvis indført nye krav til kasseapparater for helt at afskaffe muligheden for at slette registrerede transaktioner, momsangivelsen skal indeholde en nøje specifikation af transaktioner, der er særligt fokus på at forbedre rutinekontrollen og de administrative foranstaltninger, og der er indført et krav til kreditinstitutter og andre enheder om at underrette skattevæsenet om mistænkelige transaktioner. Man har også overvejet at indføre elektronisk fakturering. Trods alle disse foranstaltninger finder Letland det stadig nødvendigt at indføre omvendt betalingspligt for levering af spillekonsoller for at forhindre, at statskassen går glip af momsindtægter. 
            
            
               Levering af spillekonsoller anses for at være sårbart over for svig og er omfattet af momsdirektivets artikel 199a, stk. 1, litra h), sammen med tablet-PC'er og bærbare computere. Hvis kravet om en mindste anvendelsesperiode havde været opfyldt, kunne Letland anvende ordningen for omvendt betalingspligt med hjemmel i denne artikel. 
            
            
               Det foreslås derfor at indrømme fravigelsen for en periode svarende til gyldigheden af momsdirektivets artikel 199a. Fravigelsen foreslås således indtil den 31. december 2018, dvs. udløbsdatoen for momsdirektivets artikel 199a. 
            
            
               •Sammenhæng med de gældende regler på samme område
            
            
               
                  På grundlag af momsdirektivets artikel 199a, stk. 1, litra h), kan ordningen for omvendt betalingspligt anvendes på levering af spillekonsoller. En række medlemsstater anvender omvendt betalingspligt på grundlag af denne bestemmelse
                     1
                  . Hvis kravet om en periode på mindst to år havde været opfyldt, havde Letland kunnet anvende ordningen for omvendt betalingspligt på levering af spillekonsoller uden at anmode om en fravigelse på grundlag af momsdirektivets artikel 395. 
               
               
                  Den foreslåede foranstaltning er derfor i overensstemmelse med momsdirektivets nuværende bestemmelser. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               Momsdirektivets artikel 395.
            
            
               •Nærhedsprincippet (for områder, der ikke er omfattet af enekompetence) 
            
            
               I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
            
            
               •Proportionalitetsprincippet
            
            
               Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
            
            
               På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forhindre visse former for momsunddragelse eller momsundgåelse i en specifik sektor. 
            
            
               •Valg af retsakt
            
            
               I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Letland og vedrører kun denne medlemsstat.
               
            
            
               •Ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               Forslaget til gennemførelsesafgørelse har til formål at forhindre visse former for momsunddragelse eller momsundgåelse inden for levering af spillekonsoller. Ordningen for omvendt betalingspligt bør hjælpe Letland med at hindre yderligere udbredelse af momssvig i forbindelse med levering af spillekonsoller. Fravigelsesforanstaltningen vil derfor potentielt have en positiv indvirkning. 
            
            
               På grund af fravigelsens snævre anvendelsesområde og dens begrænsede tidsmæssige anvendelse vil virkningerne heraf under alle omstændigheder være begrænsede.
            
            
               4.VIRKNINGER FOR BUDGETTET
            
            
               Forslaget får ingen negative konsekvenser for EU's budget. 
            
            
               5.ANDRE FORHOLD
            
         
         
            
               Forslaget indeholder en udløbsklausul, der er fastsat til den 31. december 2018.
            
            
               2018/0024 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at give Republikken Letland tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  2
               , 
            
            
               særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved artikel 193 i direktiv 2006/112/EF fastsættes som hovedregel, at det påhviler den afgiftspligtige person, som foretager levering af varer eller ydelser, at betale merværdiafgiften (momsen) til afgiftsmyndighederne.
            
            
               (2)I henhold til artikel 199a, stk. 1, litra h), i direktiv 2006/112/EF kan medlemsstaterne fastsætte, at den betalingspligtige for momsen i forbindelse med levering af spillekonsoller er den afgiftspligtige person, som modtager ydelsen (ordningen for omvendt betalingspligt). Letland udnytter ikke denne mulighed, selv om landet på grundlag af nævnte direktivs artikel 199a, stk. 1, litra h), anvender omvendt betalingspligt ved levering af tablet-PC'er og bærbare computere
            
            
               (3)På grund af stigningen i omfanget af svig i sektoren for spillekonsoller i Letland ønsker denne medlemsstat at indføre ordningen for omvendt betalingspligt i forbindelse med indenlandsk levering af spillekonsoller. 
            
            
               (4)I henhold til artikel 199a, stk. 1, i direktiv 2006/112/EF kan ordningen for omvendt betalingspligt anvendes indtil den 31. december 2018 for en periode på mindst to år. Da kravet om den toårige periode ikke er opfyldt, kan Letland ikke anvende ordningen for omvendt betalingspligt på grundlag af artikel 199a, stk. 1, litra h), i direktiv 2006/112/EF. 
            
            
               (5)Ved brev registreret i Kommissionen den 15. november 2017 anmodede Letland om tilladelse til at anvende en foranstaltning, der fraviger momsdirektivets artikel 193, for at indføre bestemmelser om, at modtageren er betalingspligtig for moms af levering af spillekonsoller. 
            
            
               (6)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 23. november 2017 de øvrige medlemsstater om Letlands anmodning. Ved brev af 24. november 2017 meddelte Kommissionen Letland, at den rådede over alle de oplysninger, den fandt nødvendige for at kunne behandle anmodningen. 
            
            
               (7)Ifølge oplysningerne fra Letland er omfanget af momssvig i forbindelse med levering af spillekonsoller steget, efter at landet indførte ordningen med omvendt betalingspligt for levering af mobiltelefoner, tablet-PC'er, bærbare computere og integrerede kredsløbsanordninger. Spillekonsoller er særligt sårbare over for svig, da de er relativt små og af relativ høj værdi, og da internetmarkedet herfor er relativt veludviklet. Ifølge de oplysninger, som Letland har indgivet, har landet truffet adskillige konventionelle foranstaltninger til at bekæmpe momssvig. Alligevel finder Letland det nødvendigt at indføre ordningen med omvendt betalingspligt for levering af spillekonsoller for at forhindre, at statskassen går glip af momsindtægter. 
            
            
               (8)Letland bør derfor gives tilladelse til at anvende ordningen for omvendt betalingspligt for levering af spillekonsoller i en begrænset periode. 
            
            
               (9)Fravigelsen har ingen negative konsekvenser for Unionens egne indtægter hidrørende fra moms — 
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Som en undtagelse til artikel 193 i direktiv 2006/112/EF gives Letland tilladelse til at udpege modtageren som den momsbetalingspligtige person ved levering af spillekonsoller. 
            
            
               Artikel 2
            
            
               Denne afgørelse får virkning på dagen for meddelelsen.
            
            
               Denne afgørelse udløber den 31. december 2018.
            
            
               Artikel 3
            
            
               Denne afgørelse er rettet til Republikken Letland.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Se listen over Momsudvalgets meddelelser på: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        EUT L 347 af 11.12.2006, s. 1.